Mela darba kien hemm Prim Ministru u dan, bejn li kien kiber fl-eta', u bejn għax kien ilu ħafna fil-politika, ddeċieda li jwarrab. Pero' ma xtaqx li warajh iħalli l-baħħ. Ma riedx li s-suċċessi u l-kisbiet kbar tiegħu jitkissru minn xi ċuċ. Allura ħasibha tajjeb li jrawwem suċċessur għalih u meta jiġi l-waqt, iwarrab u jpoġġi lilu fit-tmun. Ovvjament, dan kollu jsiru b' modicum ta' demokrazija, u bi ftit bżar fl-għajnejn jidher li jkunu d-delegati u kunsilliera tal-partit li għażluh. Insomma, dan il-waqt wasal, u bħal sajjetta fil-brazzi l-Prim Ministru rriżenja. It-tmexxija kemm tal-pajjiż u kemm tal-partit għaddiet f'idejn il-midluk tiegħu. Għall-ewwel ftit snin kollox kien sew, pero' l-affarijiet marru għall-agħar. U l-eks Prim Ministru li suppost irtira fil-glorja, reġa' daħal fix-xena, b'konsegwenzi diżastrużi għall-istess partit li suppost ried isalva. Din mhix storja fittizja, lanqas xejn. Mhux frott l-immaġinazzjoni tagħna tal-Mazzun. Din seħħet vera, u f'Malta wkoll. U kif ġejjin l-affarijiet, qed terġa sseħħ quddiem għajnejna propju f'dawn il-jiem! Qed nirreferu għal Duminku Mintoff u Eddie Fenech Adami, u min isegwi x-xena politika Maltija u għandu mqar xagħara waħda bajda jaf għal xiex qegħdin nirreferu. Niftakru l-istorja ta' kif Mintoff warrab fl-1984 u ħalla f'idejn Karmenu Mifsud Bonnici. It-tir kien li l-Partit Soċjalista jissaffa wara 16-il sena fil-gvern l-elezzjoni tal-1987 u Mintoff jagħmel comeback wara t-telfa elettorali. Pero' dal- comeback ma ħallieħx jagħmlu ċertu Alfred Sant, li fl-1992 sar mexxej tal-Partit Laburista. U ż-żewġ irjus iebsa ħabtu ma' xulxin, u l-Gvern Laburista ta' Sant twaqqa' mill-eks Mexxej u Prim Ministru Laburista Dom Mintoff fl-1998 bl-iskuża ta' kiosk u l-għawm fix-Xatt tal-Birgu. The rest is history , kif jgħidu. Allura fhiex jidħol Eddie Fenech Adami. Mela ejja mmorru 20 sena wara l-1984 u niġu fl-2004. Ftit xhur biss qabel il-ħolma ta' Eddie Fenech Adami kienet se sseħħ u Malta tissieħeb formalment fl-Unjoni Ewropea, dan iddeċieda li jirriżenja minn Kap tal-PN u Prim Ministru. L-elezzjoni għal Kap rebaħha Lawrence Gonzi li diġa' kien Viċi-Kap għal xi snin u Eddie ħadem biex jilħaq hu warajh. Għall-ewwel kollox sew, daħħalna l-ewro u GonziPN rebaħ l-elezzjoni tal-2008. B'ċikka, imma rebaħha, u kien l-uniku Partit fil-gvern fl-Ewropa li rebaħ l-elezzjoni ġenerali wara li daħħal l-ewro. Pero' l-affarijiet bdew sejrin ħażin u b'maġġoranza ta' deputat wieħed biss fil-Parlament bdew il-problemi, fosthom dik tad-divorzju u Jeffrey Pullicino Orlando. Back-benchers oħrajn Nazzjonalisti bdew joqomsu. Fejn qatt smajniha li danw jagħmlu kritika miftuħa lill-Gvern tagħhom stess?! Wara li l-Parlament abdika milli jieħu vot dwar id-divorzju u tefagħha f'ħoġor il-poplu b'referendum, il-LE għad-divorzju tilef, u magħha qala' majnata sew il-Partit Nazzjonalista, li kien ħa pożizzjoni uffiċċjali kontra d-divorzju, u l-alleata tiegħu l-Knisja Kattolika Maltija. U hawn Eddie Fenech Adami reġa' daħal fix-xena. Ma ħamilx joqgħod bil-pensjoni jilgħab man-neputijiet wara li spiċċa minn President ta' Malta. Kellu jintervejni b'intervisti, stqarrijiet u kitbiet kontra d-dħul tad-divorzju għax induna li l-pożizzjoni tal-predilett tiegħu Lawrence Gonzi kienet prekarja minkejja l-forċina tal-Knisja. Araw naqra x'qalu fl-aħħar jiem żewġ kittieba fuq il-Malta Independent On Sunday. It-tnejn mhumiex Laburista, u t-tnejn qed jiktbu fuq gazzetta li mhux Laburista lanqas. Ara x'kella xi tgħid Daphne Caruana Galizia dwar Eddie Fenech Adami u l-logħba li qed jilgħab bħalissa: Eddie Fenech Adami kien qal li kien se jirtira għal kollox mix-xena pubblika wara li jintemmlu t-terminu ta' President. Ma tantx jidher li jrid jagħmilha ta' pensjonant. It-taqbila ma' Mintoff tieqaf hawn. It-tnejn li huma rtiraw mix-xena, u reġgħu daħlu fiha għaliex raw li dak li kien qed imexxi warajhom ma kienx qed jagħmel dak li xtaqu huma. Qisħom għandhom xi ċens perpetwu ħej! Imma tgħid l-intervent ta' Eddie se jsalva jew se jkompli jgħarraq is-sitwazzjoni, kif ġara fil-każ ta' Mintoff u Sant?
Eddie bħal Duminku u l-istorja tirrepeti ruħha (xi ftit)